RESOLUCIÓN do 27 de xullo de 2010, da Dirección Xeral de Educación, Formación Profesional e Innovación Educativa, pola que se determinan os prazos de admisión do alumnado nos centros docentes sostidos con fondos públicos que impartan programas de cualificación profesional inicial e se ditan instrucións para o seu desenvolvemento no curso académico 2010-2011.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 03/08/2010

A Orde do 13 de maio de 2008 regula os programas de cualificación profesional inicial na Comunidade Autónoma de Galicia.
A disposición derradeira primeira desta orde autoriza a Dirección Xeral de Educación, Formación Profesional e Innovación Educativa para ditar as disposicións que cumpran para a súa aplicación e o seu desenvolvemento.
En virtude do anterior, esta dirección xeral
RESOLVE:
Primeiro.-Prazo de presentación de solicitudes de admisión e documentación.
1. O prazo de presentación de solicitudes para cursar o primeiro ou o segundo curso dun programa de cualificación profesional inicial será o abranguido entre o 1 e o 10 de setembro, ambos os dous incluídos.
2. A documentación que debe presentar o alumnado na secretaría do centro que ofreza o programa é a establecida no artigo 13 da Orde do 13 de maio de 2008, pola que se regulan os programas de cualificación profesional inicial na Comunidade Autónoma de Galicia.
Con independencia do anterior e para os efectos de aplicación do criterio de prioridade establecido no artigo 14.1º b) da Orde do 13 de maio de 2008, pola que se regulan os programas de cualificación profesional inicial na Comunidade Autónoma de Galicia, o alumnado solicitante poderá presentar unha certificación de escolarización do centro de procedencia no curso académico anterior.
O sorteo público para resolver a adxudicación de prazas segundo se determina no artigo 14.1º c) da citada Orde do 13 de maio de 2008, aterase ao disposto na Resolución do 1 de marzo de 2010, da Dirección Xeral de Centros e Recursos Humanos, pola que se fai público o resultado do sorteo a que se refire o artigo 34 da Orde do 17 de marzo de 2007, que conforme o resultado do sorteo, as dúas letras de prioridade que afectan o primeiro e, se é o caso, o segundo apelido para o efecto da resolución do desempate na orde de admisión do alumnado nos centros docentes sostidos con fondos públicos no curso 2010-2011, serán as letras «W» e «N».
3. A matrícula no primeiro e segundo curso dun programa de cualificación profesional inicial poderá formalizarse nalgún dos centros a que se fai referencia na Orde do 22 de xullo de 2010, pola que se establece a oferta de programas de cualificación profesional inicial en centros públicos na Comunidade Autónoma de Galicia.
Segundo.-Procedemento de admisión e matrícula.
1. De acordo co establecido no artigo 15.4º do Decreto 30/2007, do 15 de marzo, polo que se regula a admisión do alumnado en centros docentes sostidos con fondos públicos que imparten as ensinanzas reguladas na Lei orgánica 2/2006, do 3 de maio, de educación, a incorporación a un programa de cualificación profesional inicial do alumnado escolarizado no curso anterior non requirirá un novo procedemento de admisión, agás que coincida cun cambio de centro.
Para estes efectos, o alumnado dos centros asociados nas modalidades B terá a mesma consideración que o alumnado do propio centro en que se formalice a matrícula.
2. Consonte o anterior, para a adxudicación de prazas terá prioridade o alumnado matriculado no curso anterior no centro, e se non existen prazas suficientes para atender todas as solicitudes, o procedemento de adxudicación realizarase consonte o establecido no artigo 14 da citada Orde do 13 de maio de 2008.
3. Os centros educativos farán pública a listaxe de alumnado admitido en cada un dos programas ofrecidos o día 13 de setembro.
4. O prazo de matriculación para o alumnado adxudicado no programa solicitado será do 14 ao 17 de setembro, ambos os dous incluídos.
Terceiro.-Realización do módulo de FCT nas modalidades A e B.
1. Con carácter xeral, o período de realización do módulo de FCT en período ordinario será o mes de maio, e para o seu inicio terase en conta que a sesión de avaliación final do alumnado do primeiro curso de programas de cualificación profesional inicial realizarase a partir do 26 de maio, consonte o disposto no punto 3.3º do artigo 12 da Orde do 3 de xuño de 2010, pola que se aproba o calendario escolar para o curso 2010-2011, nos centros docentes sostidos con fondos públicos.
2. Con carácter xeral, o período de realización do módulo de FCT en período extraordinario será o mes de xuño. Ao seu remate celebrarase a sesión de avaliación final extraordinaria de módulos obrigatorios.
Cuarto.-Celebración das sesións de avaliación na modalidade B.
As sesións de avaliación na modalidade B realizaranse no centro en que figure matriculado o alumnado do programa. Para tal fin, as xefaturas de estudos dos centros implicados coordinarán as datas e os horarios de avaliación.
Quinto.-Convenios específicos de colaboración na modalidade C mixta.
Para a sinatura de convenios específicos de colaboración para a realización dos módulos específicos na modalidade C mixta, así como para a posible rescisión destes, aplicarase o establecido na disposición cuarta da Orde do 28 de febreiro de 2007 pola que se regula o módulo profesional de formación en centros de traballo da formación profesional inicial, para o alumnado matriculado en centros educativos da Comunidade Autónoma de Galicia.
Sexto.-Programación dos módulos específicos na modalidade C mixta. Plan individualizado.
1. A realización dos módulos específicos na modalidade C mixta exixirá a elaboración, polo titor ou a titora do programa, dun plan individualizado de formación, consistente nun conxunto de actividades formativo-produtivas de referencia en relación cos resultados de aprendizaxe recollidos no perfil do programa, que o alumnado terá que realizar nos centros de traballo durante as horas e os períodos establecidos para tal fin.
2. De xeito excepcional, cando se constate que nalgunhas zonas ou nalgúns sectores o posto formativo ofrecido por un centro de traballo sexa insuficiente para alcanzar todos os resultados de aprendizaxe necesarios para a consecución da competencia profesional recollida no perfil do programa, o titor ou a titora poderán seleccionar un segundo centro de traballo que permita completar a formación requirida. Nese caso, formalizarase un plan individualizado de formación específico para cada empresa ou centro de traballo.
O anterior será de aplicación en caso de que o horario produtivo dunha empresa ou dun centro de traballo sexa insuficiente para completar o número total de horas de formación correspondentes aos módulos específicos.
Sétimo.-Seguimento dos módulos específicos na modalidade C mixta.
1. O titor ou a titora do centro educativo establecerán canles de comunicación coa persoa designada para realizar as tarefas de titoría e seguimento do centro de traballo que garantan o seguimento e a avaliación do alumnado do programa. Establecerán un calendario de visitas aos centros de traballo que incluirá, ademais das previas para a xestión, un mínimo dunha visita mensual de seguimento para observar directamente as actividades que o alumnado realice e rexistrar o seu propio seguimento, co fin de verificar a consecución das competencias profesionais propias da cualificación profesional.
2. Ademais das visitas aos centros de traballo, a hora de titoría semanal no centro educativo aproveitarase para realizar actividades de seguimento, asesoramento e apoio.
3. Para a compensación dos gastos derivados do seguimento dos módulos específicos na modalidade C mixta observarase o disposto nos puntos 3, 4, 5 e 6 da disposición sétima da Orde do 28 de febreiro de 2007, pola que se regula o módulo profesional de formación en centros de traballo da formación profesional inicial, para o alumnado matriculado en centros educativos da Comunidade Autónoma de Galicia.
4. O profesorado encargado do seguimento dos módulos específicos na modalidade C mixta terá dereito a unha redución de ata tres períodos lectivos, consonte se establece para a titoría de ciclos formativos no artigo 84 da Orde do 1 de agosto de 1997, pola que se ditan instrucións para o desenvolvemento do Decreto 324/1996, polo que se aproba o regulamento orgánico dos institutos de educación secundaria e se establece a súa organización e o seu funcionamento.
Oitavo.-Renuncia ao módulo de formación en centros de traballo nos programas de cualificación profesional inicial.
1. Logo de iniciado o módulo de formación en centros de traballo, poderase renunciar a el sempre que se dea algunha das circunstancias recollidas no artigo 16.1º da Orde do 13 de maio de 2008, pola que se regulan os programas de cualificación profesional inicial na Comunidade Autónoma de Galicia.
2. O alumnado procedente de renuncia nas modalidades A e B poderá realizar, por unha soa vez, o módulo de FCT en período extraordinario no mes de setembro, e non se terán en conta as xornadas realizadas antes de solicitar a renuncia.
Noveno.-Rescisión de convenios.
1. O centro procederá á baixa de oficio do alumnado excluído dun convenio para a realización dos módulos específicos na modalidade C mixta, ou do módulo de FCT no resto das modalidades, nos casos recollidos no punto 3 da disposición cuarta da citada Orde do 28 de febreiro de 2007.
2. A Administración educativa debe garantir un novo posto formativo nos casos en que as causas de rescisión do convenio non sexan imputables ao alumnado.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de xullo de 2010.
José Luis Mira Lema
Director xeral de Educación, Formación Profesional e Innovación Educativa